ΓΡΑΠΤΗ ΕΡΩΤΗΣΗ E-0812/98 υποβολή: Hilde Hawlicek (PSE) προς την Επιτροπή (26 Μαρτίου 1998)

Θέμα: Δημιουργία «Culture-Desks» στα κράτη μέλη

Εκ μέρους των καλλιτεχνών επικαλούνται συχνά προβλήματα στην επικοινωνία με την Επιτροπή. Παραδείγματος χάριν λόγω ασαφών διατυπώσεων στα έντυπα αιτήσεων ανακύπτουν ερωτήματα στα οποία η Επιτροπή δεν είναι σε θέση να απαντήσει παρά την υποβολή και εκ των υστέρων πολυάριθμων συμπληρωματικών ερωτήσεων.

Έχω ακούσει, ότι η Ευρωπαϊκή Επιτροπή προτίθεται πλέον να δημιουργήσει στα κράτη μέλη υπηρεσίες ενημέρωσης που θα αποκαλούνται «Culture-Desks», ώστε να αντιμετωπίσει αυτό το έλλειμμα πληροφόρησης και επικοινωνίας, γεγονός για το οποίο εκφράζω την ικανοποίησή μου.

Για να μπορέσουν αυτές οι υπηρεσίες πληροφόρησης να εργασθούν επιτυχώς, θα έπρεπε και οι βουλευτές του Ευρωπαϊκού Κοινοβουλίου, οι οποίοι ήδη παράγουν μεγάλο έργο ενημέρωσης, να συμπεριληφθούν σε αυτό το πλαίσιο. Για να καταστεί δυνατό να μπορέσουμε να ενημερώνουμε καλύτερα τους δημιουργούς καλλιτέχνες, θα επιθυμούσα να θέσω τα ακόλουθα ερωτήματα:

1. Σύμφωνα με ποιά αντίληψη εργάζονται τα «Culture-Desks», ποιές αρμοδιότητες έχουν (π.χ.: προεπιλογή προγραμμάτων σύμφωνα με επίσημα «κριτήρια») και ποιά θα είναι η ακριβής αποστολή τους;

2. Ποιά χρηματικά μέσα διαθέτουν τα «Culture-Desks»;

3. Ποιό ρόλο θα διαδραματίσουν τα «Culture-Desks» κατά τη διάρκεια της φάσεως του εκ νέου προσανατολισμού της προωθήσεως του πολιτισμού στην ΕΕ;

4. Ποιό ρόλο θα διαδραματίσουν τα «Culture-Desks» στο νέο πρόγραμμα πολιτισμού;

Απάντηση του κ. Oreja εξ ονόματος της Επιτροπής (15 Μαΐου 1998)

Η Επιτροπή καταβάλλει ήδη σημαντικές προσπάθειες για την ενημέρωση του κοινού σχετικά με τα προγράμματά της. Εξάλλου, τα έντυπα υποψηφιότητας των προγραμμάτων συνοδεύονται από εξαιρετικά σαφείς οδηγούς του υποψηφίου.

Εντούτοις, λόγω του διαρκώς αυξανόμενου αριθμού αιτήσεων και έχοντας υπόψη το αίτημα του Κοινοβουλίου και των κρατών μελών με αντικείμενο να αυξηθεί σημαντικά η διάδοση των πληροφοριών για τα κοινοτικά πολιτιστικά προγράμματα, η Επιτροπή θεώρησε ότι θα μπορούσε να ήταν χρήσιμο να αναμεταδίδονται οι πληροφορίες αυτές μέσω υπηρεσιών πολιτιστικής πληροφόρησης στα κράτη μέλη. Για το σκοπό αυτό, πρότεινε στις επιτροπές των προγραμμάτων (συνεδρίαση της επιτροπής «Καλειδοσκόπιο» στις 14 Φεβρουαρίου 1997) τη σύσταση τέτοιου είδους υπηρεσιών και τούτο, όσον αφορά τους όρους σύστασής τους, σε εθελοντική βάση στα κράτη μέλη και την ανάληψη από μέρους της Επιτροπής του 50% των δαπανών για τη σύσταση και την ετήσια λειτουργία μιας υπηρεσίας πληροφόρησης ανά κράτος μέλος, μέχρις ανώτατου ποσού ανερχόμενου αντιστοίχως σε 80 000 ECU ανά κράτος μέλος για εκείνα που καταλαμβάνουν μεγάλη γεωγραφική έκταση και 30 000 ECU για τα κράτη μέλη περιορισμένων γεωγραφικών εκτάσεων. Η χρηματοδότηση αυτών των υπηρεσιών πληροφόρησης εξασφαλίζεται από κοινού από τις πιστώσεις που έχουν διατεθεί στα τρία κοινοτικά προγράμματα Ariane, Καλειδοσκόπιο και Raphael.

Η κοινοτική συνεισφορά εξαρτάται από την, από μέρους του οργανισμού που έχει οριστεί από τις αρχές του κράτους μέλους ως υπευθύνου της υπηρεσίας πολιτιστικής πληροφόρησης, υποβολή προγράμματος δράσης και σχετικού προϋπολογισμού στην Επιτροπή.

Το 1998, δέκα κράτη μέλη και δύο χώρες της Ευρωπαϊκής Ζώνης Ελεύθερων Συναλλαγών (ΕΖΕΣ)/Ευρωπαϊκού Οικονομικού Χώρου (ΕΟΧ) έκαναν χρήση της δυνατότητας που τους προσφέρθηκε (Γερμανία, Ελλάδα, Γαλλία, Ιρλανδία, Ιταλία, Αυστρία, Πορτογαλία, Φινλανδία, Σουηδία, Ηνωμένο Βασίλειο, Ισλανδία και Νορβηγία).

Τα καθήκοντα που έχουν ανατεθεί στις προαναφερόμενες υπηρεσίες, δυνάμει των δεσμεύσεων που έχουν αναλάβει έναντι της Επιτροπής, ουσιαστικά συνίστανται στο να εξασφαλίζουν στο σύνολο της επικράτειας του κράτους μέλους την προβολή των κοινοτικών προγραμμάτων και την ενημέρωση των ενδεχόμενων υποψηφίων, των επαγγελματιών και των λοιπών ενδιαφερόμενων μερών (διαρκής ενημέρωση, όσον το δυνατόν ευρύτερη διάδοση πληροφοριών για τα πολιτιστικά προγράμματα, τεχνική βοήθεια στους επαγγελματίες και, ενδεχομένως, άλλες ενέργειες προβολής απευθυνόμενες σε συγκεκριμένους κύκλους).

Κατά τη διάρκεια των εργασιών προπαρασκευής του νέου προγράμματος-πλαισίου για τον πολιτισμό, η Επιτροπή υπολογίζει να συνεχίσει τη σύσταση τέτοιου είδους υπηρεσιών πληροφόρησης εντός των ορίων των διαθέσιμων πόρων.